[pic] | EUROOPA KOMISJON |

Brüssel 26.4.2011

KOM(2011) 230 lõplik

2011/0095 (NLE)

Ettepanek:

NÕUKOGU JA KOMISJONI OTSUS,

milles esitatakse Euroopa Liidu seisukoht, mis käsitleb ELi ja Montenegro stabiliseerimis- ja assotsiatsiooninõukogu otsust nimetatud nõukogu töökorra muutmise kohta

SELETUSKIRI

1. Euroopa ühenduste ja nende liikmesriikide ning Montenegro vahel sõlmitud ja 1. mail 2010 jõustunud stabiliseerimis- ja assotsiatsioonilepingu artiklis 124 on sätestatud, et stabiliseerimis- ja assotsiatsiooninõukogu võib otsustada asutada mis tahes erikomitee või asutuse, kes abistab nõukogu tema kohustuste täitmisel. Selleks määrab nõukogu oma töökorras kindlaks selliste komiteede või asutuste koosseisu ja ülesanded ning nende toimimise viisi.

2. Euroopa Majandus- ja Sotsiaalkomitee, Euroopa Liidu Regioonide Komitee ja Montenegro ametiasutused on väljendanud soovi asutada kaks ühist nõuandekomiteed, kes aitaksid korraldada dialoogi ja edendada koostööd sotsiaalpartnerite ja muude kodanikuühiskonna esindajate ning piirkondlike ja kohalike ametiasutuste vahel. Selleks peab stabiliseerimis- ja assotsiatsiooninõukogu muutma oma töökorda.

3. Komisjon teeb stabiliseerimis- ja assotsiatsiooninõukogule ettepaneku asutada kaks ühist nõuandekomiteed.

4. Üks ühine nõuandekomitee esindaks sotsiaalpartnereid ja muid kodanikuühiskonna organisatsioone vastuseks elavale huvile, mida on väljendanud mõlemad pooled, keda esindavad Euroopa Majandus- ja Sotsiaalkomitee Euroopa Liidu nimel ning Montenegro sotsiaalpartnerid ja muud kodanikuühiskonna organisatsioonid Montenegro nimel.

5. Teine ühine nõuandekomitee esindaks poolte piirkondlikke ja kohalikke ametiasutusi vastuseks elavale huvile, mida on väljendanud mõlemad pooled, keda esindavad Euroopa Liidu Regioonide Komitee Euroopa Liidu nimel ning Montenegro piirkondlike ja kohalike ametiasutuste valitud esindajad Montenegro nimel.

6. Kavandatavad ühised nõuandekomiteed peaksid kujutama endast Euroopa Liidu ja Montenegro sotsiaalpartnerite ja muude kodanikuühiskonna organisatsioonide ning piirkondlike ja kohalike ametiasutuste dialoogi- ja koostööfoorumeid, mis võivad oluliselt kaasa aidata Euroopa Liidu ja Montenegro suhete arendamisele ja Euroopa integratsioonile. Dialoogi ja koostöö eesmärk on valmistada Montenegrot ette Euroopa Liidu liikmeks saamiseks ja tulevaseks tööks Euroopa Majandus- ja Sotsiaalkomitees ja Euroopa Liidu Regioonide Komitees, hõlbustada teabevahetust vastastikust huvi pakkuvates küsimustes, eelkõige ELi majanduse, sotsiaalvaldkonna, regionaalpoliitika ja ühinemisprotsessi seisu kohta, õhutada teabevahetust subsidiaarsuse põhimõtte praktilise kohaldamise kohta kõigis eluvaldkondades nii piirkondlikul kui ka kohalikul tasandil ning arutada ükskõik kumma poole ettepanekul kõiki muid asjakohaseid küsimusi, mis võivad tekkida seoses stabiliseerimis- ja assotsiatsioonilepingu rakendamise ja ühinemiseelse strateegiaga. Stabiliseerimis- ja assotsiatsiooninõukogu võib enne otsuste tegemist asjaomastes valdkondades ühiste nõuandekomiteedega konsulteerida. Komiteedega konsulteerimise üle otsustab stabiliseerimis- ja assotsiatsiooninõukogu siiski oma äranägemise järgi.

7. Kavandatavate ühiste nõuandekomiteede asutamine ei mõjuta Euroopa Liidu eelarvet, kuna Montenegro kannab oma kulud ise ja Euroopa Liidu kulud kaetakse Euroopa Majandus- ja Sotsiaalkomitee ja Euroopa Liidu Regioonide Komitee eelarvest.

8. Käesolevale dokumendile on lisatud ettepanek nõukogu ja komisjoni otsuse kohta, mis käsitleb stabiliseerimis- ja assotsiatsiooninõukogus vastavalt nõukogu ja komisjoni 29. märtsi 2010. aasta otsuse (eespool nimetatud stabiliseerimis- ja assotsiatsioonilepingu sõlmimise kohta) artikli 3 lõikele 1 võetavat Euroopa Liidu seisukohta.

2011/0095 (NLE)

Ettepanek:

NÕUKOGU JA KOMISJONI OTSUS,

milles esitatakse Euroopa Liidu seisukoht, mis käsitleb ELi ja Montenegro stabiliseerimis- ja assotsiatsiooninõukogu otsust nimetatud nõukogu töökorra muutmise kohta

EUROOPA LIIDU NÕUKOGU,

EUROOPA KOMISJON,

võttes arvesse Euroopa Liidu toimimise lepingut, eriti selle artikli 218 lõiget 9,

võttes arvesse Euroopa Aatomienergiaühenduse (Euratom) asutamislepingut, eriti selle artiklit 101,

võttes arvesse nõukogu ja komisjoni 29. märtsi 2010. aasta otsust stabiliseerimis- ja assotsieerimislepingu sõlmimise kohta ühelt poolt Euroopa ühenduste ja nende liikmesriikide ning teiselt poolt Montenegro Vabariigi (edaspidi „Montenegro”) vahel, eriti selle artikli 3 lõiget 1,

võttes arvesse Euroopa Komisjoni ettepanekut

ning arvestades järgmist:

9. Stabiliseerimis- ja assotsiatsioonilepingu artikliga 119 moodustatakse stabiliseerimis- ja assotsiatsiooninõukogu.

10. Nimetatud lepingu artiklis 120 on sätestatud, et stabiliseerimis- ja assotsiatsiooninõukogu võtab vastu oma töökorra.

11. Nimetatud lepingu artikli 124 kohaselt võib stabiliseerimis- ja assotsiatsiooninõukogu asutada muid erikomiteesid või asutusi, kes aitavad nõukogu tema kohustuste täitmisel. Sama artikliga nähakse ka ette, et stabiliseerimis- ja assotsiatsiooninõukogu määrab oma töökorras kindlaks selliste komiteede või asutuste koosseisu ja ülesanded ning nende toimimise viisi,

ON TEINUD JÄRGMISE OTSUSE:

Ainus artikkel

Seisukoht, mille Euroopa Liit peab vastu võtma ühelt poolt Euroopa ühenduste ja nende liikmesriikide ning teiselt poolt Montenegro Vabariigi vahel sõlmitud stabiliseerimis- ja assotsiatsioonilepingu artikliga 119 moodustatud stabiliseerimis- ja assotsiatsiooninõukogus ja mis käsitleb Euroopa Majandus- ja Sotsiaalkomiteega ühise nõuandekomitee asutamist ja Euroopa Liidu Regioonide Komiteega ühise nõuandekomitee asutamist ning kõnealuse stabiliseerimis- ja assotsiatsiooninõukogu töökorra muutmist kooskõlas nimetatud lepingu artikliga 124, põhineb stabiliseerimis- ja assotsiatsiooninõukogu otsuse eelnõul, mis on lisatud käesolevale otsusele. Väiksemaid muudatusi nimetatud otsuse eelnõus võib teha ilma nõukogu täiendava otsuseta.

Brüssel, […]

Komisjoni nimel | Nõukogu nimel |

president | eesistuja |

LISA

ELi ja Montenegro stabiliseerimis- ja assotsiatsiooninõukogu 20. juuni 2011. aasta otsus nr 1/2011, millega muudetakse otsust nr 1/2010, millega võetakse vastu stabiliseerimis- ja assotsiatsiooninõukogu töökord, eesmärgiga asutada ühine nõuandekomitee Euroopa Majandus- ja Sotsiaalkomiteega ja ühine nõuandekomitee Euroopa Liidu Regioonide Komiteega

STABILISEERIMIS- JA ASSOTSIATSIOONINÕUKOGU,

võttes arvesse ühelt poolt Euroopa ühenduste ja nende liikmesriikide ning teiselt poolt Montenegro Vabariigi (edaspidi „Montenegro”) vahel sõlmitud stabiliseerimis- ja assotsieerimislepingut, eriti selle artiklit 124,

ning arvestades järgmist:

12. Euroopa Liidu ja Montenegro sotsiaalpartnerite ja muude kodanikuühiskonna organisatsioonide ning piirkondlike ja kohalike ametiasutuste dialoog ja koostöö võivad oluliselt kaasa aidata Euroopa Liidu ja Montenegro suhete arendamisele ja Euroopa integratsioonile.

13. Sellise koostöö korraldamiseks tundub asjakohane asutada kaks ühist nõuandekomiteed. Ühe komitee koosseisu peaksid kuuluma ühelt poolt Euroopa Majandus- ja Sotsiaalkomitee ning teiselt poolt Montenegro sotsiaalpartnerite ja kodanikuühiskonna organisatsioonide esindajad. Teise komitee peaksid moodustama ühelt poolt Euroopa Liidu Regioonide Komitee ja teiselt poolt Montenegro piirkondlike ja kohalike ametiasutuste valitud esindajad.

14. Seetõttu tuleb otsusega nr 1/2010 vastu võetud stabiliseerimis- ja assotsiatsiooninõukogu töökorda vastavalt muuta,

ON TEINUD JÄRGMISE OTSUSE:

Artikkel 1

Otsust nr 1/2010 muudetakse, lisades sellesse järgmised artiklid.

„ Artikkel 14

Ühine nõuandekomitee Euroopa Majandus- ja Sotsiaalkomiteega

15. Koos Euroopa Majandus- ja Sotsiaalkomiteega asutatakse ühine nõuandekomitee, kelle ülesanne on abistada stabiliseerimis- ja assotsiatsiooninõukogu, edendades dialoogi ja koostööd Euroopa Liidu ja Montenegro sotsiaalpartnerite ja muude kodanikuühiskonna organisatsioonide vahel. Dialoog ja koostöö hõlmavad Euroopa Liidu ja Montenegro suhete kõiki asjakohaseid aspekte, mis on seotud stabiliseerimis- ja assotsiatsioonilepingu rakendamisega. Sellise dialoogi ja koostöö peamine eesmärk on:

16. valmistada Montenegro tööandjaid, töövõtjaid ja muid kodanikuühiskonna organisatsioone ette tööks pärast ühinemist Euroopa Liiduga;

17. valmistada Montenegro tööandjaid, töövõtjaid ja muid kodanikuühiskonna organisatsioone ette osalemiseks Euroopa Majandus- ja Sotsiaalkomitee töös pärast Montenegro ühinemist;

18. vahetada teavet vastastikust huvi pakkuvates küsimustes, eelkõige ühinemisprotsessi seisu ning selle kohta, kuidas valmistatakse ühinemiseks ette Montenegro tööandjaid, töövõtjaid ja muid kodanikuühiskonna organisatsioone;

19. õhutada kogemuste vahetust ja struktureeritud dialoogi a) Montenegro tööandjate, töövõtjate ja muude kodanikuühiskonna organisatsioonide ning b) liikmesriikide tööandjate, töövõtjate ja muude kodanikuühiskonna organisatsioonide vahel, sealhulgas kujundada võrgustikke sellistes valdkondades, kus vahetud kontaktid ja otsene koostöö võivad olla kõige tõhusam viis lahendada konkreetseid probleeme;

20. arutada ükskõik kumma poole ettepanekul kõiki muid asjakohaseid küsimusi, mis võivad tekkida seoses stabiliseerimis- ja assotsiatsioonilepingu rakendamise ja ühinemiseelsete läbirääkimistega.

21. Koos Euroopa Majandus- ja Sotsiaalkomiteega asutatava ühise nõuandekomitee koosseisu kuulub kuus Euroopa Majandus- ja Sotsiaalkomitee esindajat ja kuus Montenegro sotsiaalpartnerite ja kodanikuühiskonna organisatsioonide esindajat. Osalema võib kutsuda ka vaatlejaid.

22. Koos Euroopa Majandus- ja Sotsiaalkomiteega asutatav ühine nõuandekomitee täidab oma ülesandeid pärast konsulteerimist stabiliseerimis- ja assotsiatsiooninõukoguga, või omal algatusel, kui tema tegevuse eesmärk on edendada majandus- ja sotsiaalringkondade dialoogi.

23. Liikmed valitakse nii, et koos Euroopa Majandus- ja Sotsiaalkomiteega asutatav ühine nõuandekomitee esindaks võimalikult hästi Euroopa Liidu ja Montenegro sotsiaalpartnereid ja muid kodanikuühiskonna organisatsioone. Montenegro liikmed nimetab ametlikult Montenegro valitsus, kes teeb oma otsuse sotsiaalpartnerite ja muude kodanikuühiskonna organisatsioonide ettepanekute põhjal. Need ettepanekud põhinevad sotsiaalpartnerite ja muude kodanikuühiskonna organisatsioonide hulgas võimalikult ulatuslikult ja läbipaistvalt korraldatud valikumenetlustel.

24. Koos Euroopa Majandus- ja Sotsiaalkomiteega asutatava ühise nõuandekomitee tööd juhivad ühiselt üks Euroopa Majandus- ja Sotsiaalkomitee liige ja üks Montenegro sotsiaalpartnerite ja kodanikuühiskonna organisatsioonide esindaja.

25. Koos Euroopa Majandus- ja Sotsiaalkomiteega asutatav ühine nõuandekomitee võtab vastu oma töökorra.

26. Euroopa Majandus- ja Sotsiaalkomitee ning Montenegro valitsus katavad ise personali-, sõidu- ja elamiskulud, mis on seotud nende esindajate osalemisega ühise nõuandekomitee ja selle töörühmade koosolekutel.

27. Koosoleku praktilise korraldusega seotud kulud kannab see pool, kes koosoleku korraldab.

Artikkel 15

Ühine nõuandekomitee Euroopa Liidu Regioonide Komiteega

28. Koos Euroopa Liidu Regioonide Komiteega asutatakse ühine nõuandekomitee, kelle ülesanne on abistada stabiliseerimis- ja assotsiatsiooninõukogu, edendades dialoogi ja koostööd Euroopa Liidu ja Montenegro piirkondlike ja kohalike ametiasutuste vahel. Sellise dialoogi ja koostöö peamine eesmärk on:

29. valmistada Montenegro piirkondlikke ja kohalikke ametiasutusi ette tööks pärast ühinemist Euroopa Liiduga;

30. valmistada Montenegro piirkondlikke ja kohalikke ametiasutusi ette osalemiseks Regioonide Komitee töös pärast Montenegro ühinemist;

31. vahetada teavet vastastikust huvi pakkuvates küsimustes, eelkõige Euroopa regionaalpoliitika ja ühinemisprotsessi seisu ning selle kohta, kuidas valmistatakse kõnealustes küsimustes ette Montenegro piirkondlikke ja kohalikke ametiasutusi;

32. õhutada mitmepoolset struktureeritud dialoogi a) Montenegro piirkondlike ja kohalike ametiasutuste ning b) liikmesriikide piirkondlike ja kohalike ametiasutuste vahel, sealhulgas kujundada võrgustikke sellistes valdkondades, kus vahetud kontaktid ja otsene koostöö Montenegro piirkondlike ja kohalike ametiasutuste ning liikmesriikide piirkondlike ja kohalike ametiasutuste vahel võivad olla kõige tõhusam viis tegeleda vastastikust huvi pakkuvate konkreetsete küsimustega;

33. võimaldada vahetada korrapäraselt teavet Montenegro piirkondlike ja kohalike ametiasutuste ning liikmesriikide piirkondlike ja kohalike ametiasutuste tehtava piirkondadevahelise koostöö kohta;

34. õhutada kogemuste ja teadmiste vahetust regionaalpoliitika ja struktuurimeetmete valdkonnas a) Montenegro piirkondlike ja kohalike ametiasutuste ning b) liikmesriikide piirkondlike ja kohalike ametiasutuste vahel, eelkõige piirkondlike ja kohalike arengukavade või strateegiate koostamist käsitleva oskusteabe ja meetodite ning ühinemiseelsete vahendite ja struktuurifondide kõige tõhusama kasutamise osas;

35. aidata teabevahetuse kaudu Montenegro piirkondlikel ja kohalikel ametiasutustel tegelikult rakendada subsidiaarsuse põhimõtet kõigis eluvaldkondades nii piirkondlikul kui ka kohalikul tasandil;

36. arutada ükskõik kumma poole ettepanekul kõiki muid asjakohaseid küsimusi, mis võivad tekkida seoses stabiliseerimis- ja assotsiatsioonilepingu rakendamise ja ühinemiseelsete läbirääkimistega.

37. Koos Euroopa Liidu Regioonide Komiteega asutatava ühise nõuandekomitee koosseisu kuulub [seitse] Regioonide Komitee esindajat ja [seitse] Montenegro piirkondlike ja kohalike ametiasutuste valitud esindajat. Nimetatakse ka võrdsel arvul asendusliikmeid.

38. Koos Euroopa Liidu Regioonide Komiteega asutatav ühine nõuandekomitee täidab oma ülesandeid pärast konsulteerimist stabiliseerimis- ja assotsiatsiooninõukoguga, või omal algatusel, kui tema tegevuse eesmärk on edendada piirkondlike ja kohalike ametiasutuste dialoogi.

39. Koos Euroopa Liidu Regioonide Komiteega asutatav ühine nõuandekomitee võib anda stabiliseerimis- ja assotsiatsiooninõukogule soovitusi.

40. Liikmed valitakse nii, et koos Euroopa Liidu Regioonide Komiteega asutatav ühine nõuandekomitee esindaks võimalikult hästi Euroopa Liidu ja Montenegro piirkondlikke ja kohalikke ametiasutusi. Montenegro liikmed nimetab ametlikult Montenegro valitsus, kes teeb oma otsuse Montenegro piirkondlikke ja kohalikke ametiasutusi esindavate organisatsioonide ettepanekute põhjal. Need ettepanekud põhinevad piirkondlikel või kohalikel valimistel valitud isikute hulgas võimalikult ulatuslikult ja läbipaistvalt korraldatud valikumenetlustel.

41. Koos Euroopa Liidu Regioonide Komiteega asutatav ühine nõuandekomitee võtab vastu oma töökorra.

42. Koos Euroopa Liidu Regioonide Komiteega asutatava ühise nõuandekomitee tööd juhivad ühiselt üks Regioonide Komitee liige ja üks Montenegro piirkondlike ja kohalike ametiasutuste esindaja.

43. Regioonide Komitee ning Montenegro valitsus katavad ise sõidu-, elamis- ja muud kulud, mis on seotud nende esindajate ja abipersonali osalemisega koos Euroopa Liidu Regioonide Komiteega asutatava ühise nõuandekomitee koosolekutel.

44. Koosoleku praktilise korraldusega seotud kulud kannab see pool, kes koosoleku korraldab.”

Artikkel 2

Käesolev otsus jõustub selle vastuvõtmise kuupäevale järgneva teise kuu esimesel päeval.

Luxembourg, […] juuni 2011

Stabiliseerimis- ja assotsiatsiooninõukogu nimel

eesistuja